Vlad Voiculescu îl invită pe Nicuşor Dan să semneze un acord privind un candidat unic al USR PLUS la Primăria Capitalei / Nicușor Dan refuză: ”Dacă opoziția va avea un candidat unic și n-o să fiu eu acela, n-o să candidez”

Candidatul PLUS pentru funcția de primar general al Capitalei, Vlad Voiculescu, i-a cerut marți lui Nicușor Dan, candidatul USR pentru aceeași poziție, să semneze un acord scris de susținere reciprocă a celui care va fi desemnat candidatul unic al Alianței USR PLUS. Nicușor Dan a refuzat însă invitația lui Voiculescu, subliniind că se va retrage din cursă doar dacă întreaga Opoziție va avea un candidat unic și nu va fi el acela.

„Sunt candidatul desemnat al PLUS, dacă alianţa prin alegeri primare va decide şi dacă bucureştenii vor decide în cadrul alegerilor primare din cadrul alianţei că Nicuşor Dan este candidatul, îl voi susţine, bineînţeles, şi aştept acelaşi lucru din partea lui. Îl invit să semnăm un acord, mâine dacă trebuie, care să spună foarte clar: avem un singur candidat al alianţei. Aş vrea să aud lucrurile astea spuse ceva mai clar din gura dânsului”, a precizat Voiculescu, într-o conferinţă de presă.

”Cred că am dovedit în toată activitatea mea publică că sunt un om de onoare și nu trebuie angajamente scrise. Am spus încă de acum un an, în ipoteza foarte probabilă că vom avea alegeri într-un singur tur, opoziția trebuie să aibă un candidat unic. Că trebuie să existe niște metode acceptate de toată lumea prin care acest candidat unic să fie desemnat și că în ipoteza în care opoziția va avea un candidat unic și n-o să fiu eu acela, n-o să candidez”, a venit replica lui Nicușor Dan.

Cei doi au vederi diferite și asupra modalității prin care trebuie stabilit candidatul unic la Primăria Capitalei: în vreme ce Vlad Voiculescu vrea alegeri primare, Nicușor Dan optează pentru sondaje de opinie.

„Noi suntem o alianţă – USR PLUS. Aşa am candidat la alegerile europarlamentare, la prezidenţiale, aşa o să candidăm la locale şi la parlamentare. Discuţii între un partid şi altul trebuie să existe, dar lucrurile au o anumită ordine. Alianţa îşi desemnează un candidat, după care şi noi vrem să avem alegeri primare cu toţi candidaţii dreptei, anti-PSD, care împărtăşesc un minim de principii în administraţie sau în politică. Noi, în partidele noi, am vrea să facem lucrurile altfel decât prin aranjamente de culise. De aceea, vom apela la cetăţeni, o să le dăm posibilitatea să-şi aleagă candidatul. Discuţii trebuie să ai, sunt actori pe aceeaşi scenă, dar ne despart multe lucruri de politica veche, aşa încât nu o să avem o înţelegere de culise”, a explicat Voiculescu.

”Eu cred că atunci când faci o echipă de fotbal, selecția o faci la fotbal, nu o faci la fotbal în sală. Eu cred că dacă vrem să mergem să câștigăm niște alegeri trebuie să întrebăm toți bucureștenii și metoda științifică, are știința asta peste o sută de ani, este sondajul”, a spus, la rândul său, Nicușor Dan.

El a precizat că a rămas ferm hotărât să nu se reînscrie în USR.

”Este o decizie (demisia din USR – n. red.) pe care am luat-o acum doi ani și jumătate pe niște principii, nu s-a schimbat nimic de atunci”, a explicat Nicușor Dan.

Citește și:

PLUS: Vlad Voiculescu și Nicușor Dan, aproape la egalitate în preferințele bucureștenilor, pe primul loc în opțiunile pentru Primăria Capitalei, cu câteva puncte procentuale peste Gabriela Firea

Lista USR condusă Nicușor Dan, avans net față de lista PLUS condusă de Vlad Voiculescu în opțiunile alegătorilor Alianței USR PLUS